Grondonteiening: TLU SA 'stuur noodsein' aan buiteland | Maroela Media
TLU SA het vandeesweek 'n veldtog van stapel gestuur waar hulle landsburgers versoek om standpunt in te neem teen grondonteiening sonder vergoeding om sodoende dié dreigende kwessie onder die aandag van die buiteland te bring.
Louis Meintjes, president van TLU SA, het aan Maroela Media gesê die veldtog bied 'n platform deur middel van 'n petisie waarin landsburgers hul mening oor grondonteiening kan stel. Die landbou-organisasie beskou die veldtog as 'n "noodsein" wat aan die buiteland gestuur word.
Meintjes verduidelik dat Suid-Afrikaners dié petisie kan teken wat deel sal vorm van 'n formele versoekskrif wat aan "leiers, ambassadeurs en invloedryke rolspelers" van ander lande oorhandig sal word sodra die organisasie voldoende steun het. Dié lande sluit Engeland, Amerika, Duitsland en Australië in.
Die versoekskrif wat teen grondonteiening sonder vergoeding sal skop, sal ook aan die Suid-Afrikaanse regering oorhandig word, het Meintjes verduidelik.
Meintjies het Maroela Media verseker dat TLU SA reeds in verbinding met die betrokke lande getree het. "Ons het reeds die Europese Unie genader en 'n voorlegging gedoen. Ons het ook kontak met die ander lande. Ons het direkte toegang tot [pres. Donald] Trump. Dit gaan hul hand sterker maak om aksie teen grondonteiening sonder vergoeding in Suid-Afrika te neem," het hy verduidelik.
Volgens Meintjes staan die veldtog bekend as die "SOS-veldtog" en het dit ten doel om druk op die plaaslike regering te plaas.
Luidens 'n verklaring oor die aangeleentheid, beklemtoon die organisasie weereens dat die bedreiging van private besitreg 'n noodlottige uitwerking op die Suid-Afrikaanse ekonomie sal hê.
"Met dié veldtog sal ons 'n noodsein aan die buiteland stuur wat hulle versoek om standpunt in te neem teen die grondwetwysiging en die Suid-Afrikaanse regering te waarsku om nie met die kortsigtige planne voort te gaan nie," lui die verklaring.
"Privaat eiendomsreg, hetsy dit grond, aandele of selfs kontant is, is die belangrikste beginsel van 'n land se ekonomiese groei," glo Meintjes.
Die organisasie glo dat die staat 'n verpligting teenoor landsburgers het om hul eiendom te beskerm. "Wanneer privaat eiendomsreg deur die staat self ondermyn word, [versuim] die regering om hulle verantwoordelikhede na te kom tot nadeel van die land se ekonomie."
Meintjes verduidelik dat TLU SA deur middel van die veldtog die posisie van 'n middelman ingeneem het.
Hoewel die petisie vereis dat 'n persoon sy of haar naam, van, e‑pos‑adres en selfoonnommer moet verskaf, verseker die organisasie dat dié inligting streng beskerm sal word. "Vir veiligheidsdoeleindes gaan ons net die name op die amptelike petisie deurgee," sêMeintjes.
Die petisie is op TLU SA se webblad asook Facebook beskikbaar.
Ek gaan hierdie saak baie beslis ondersteun
Ek weet nie so lekker met Engeland wat deel vorm van daai groep nie…hulle is/was die oorsprong van 90% van die probleme wat ons tans ervaar…andersins, n saak wat ek wel sal ondersteun.
Wat dink jy Jerry, ou maat ?
Die wereld het destyds met dieselfde beleid in Zim, geen woord gerep ni…
Daar is klaar besluit en geen buiteland sal dit keer nie . As jy wit is sal jy van al jou regte ontneem word . Dis die waarheid.
Meeste van daardie land het dan destyds bankvas agter die kommuniste gestaan om in Suid Afrika te regeer. Mantel draaiers. Sal niks doen om ons te help nie